贈王性之
作者：釋德洪
朝代：宋

paragraphs: 性之自是英特人，唯恐富貴來逼身。
我非寶公亦識子，地上復見天麒麟。
眉間爽氣照秋色，山水頓覺生精神。
胸中撐拄萬卷讀，對客傾瀉如崩雲。
不恨子未識和仲，但恨和仲未識君。
道山歸計儻可緩，且復白帢拖紅塵。
他年攜我渡弱水，僥倖一看瀛州春。
詩成笑答千巖響，東崦峰頭湧玉輪。